เศรษฐกิจสำลักพิษยุโรปธปท.การันตีชะลอตัวหนัก/ผลิตเพื่อบริโภค
ธปท.เผยภาวะเศรษฐกิจเดือน มิ.ย. และไตรมาส 2 ชะลอลงหนัก จากปัญหาเศรษฐกิจโลกชัดเจนขึ้น ส่งผลต่อการผลิตสินค้าเพื่อการส่งออก
1 ส.ค. 2555

ธปท.เผยภาวะเศรษฐกิจเดือน มิ.ย. และไตรมาส 2 ชะลอลงหนัก จากปัญหาเศรษฐกิจโลกชัดเจนขึ้น ส่งผลต่อการผลิตสินค้าเพื่อการส่งออก 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจและการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในเดือน มิ.ย.ปีนี้ขยายตัวชะลอลง จากปัญหาวิกฤตหนี้ในกลุ่มประเทศยูโร ส่งผลกระทบต่อการส่งออกสินค้าชัดเจนขึ้น สะท้อนจากภาคส่งออกเดือน มิ.ย.หดตัว 4.3% จากระยะเดียวกันปีก่อนและเดือนก่อนหน้าที่เคยโต 6.7% 
ขณะที่การส่งออกสินค้าในหมวดอุตสาหกรรมหดตัวในเกือบทุกกลุ่มสินค้าและเกือบทุกตลาด โดยเฉพาะการส่งออกเครื่องใช้ไฟฟ้า อิเล็กทรอนิกส์ เคมีภัณฑ์ และผลิตภัณฑ์พลาสติก รวมถึงสินค้าเกษตร และสิ่งทอเครื่องนุ่งห่ม ก็ยังหดตัวต่อเนื่อง 
ด้านดัชนีการผลิตในภาคอุตสาหกรรมก็ติดลบ 9.6% จากเดือนก่อนโต 6% การใช้กำลังการผลิตที่ลดลง จาก 74.3% ในเดือนก่อน ลดลงเหลือ 72.4% 
“ปัญหาวิกฤตหนี้ยูโรกระทบต่อการส่งออกสินค้าชัดเจนขึ้น และส่วนหนึ่งเพราะอุปสงค์ในตลาดโลกชะลอลง บวกกับการส่งออกสินค้าเกษตรก็หดตัวต่อเนื่อง จากปริมาณส่งออกข้าวที่ลดลง เนื่องจากราคาข้าวไทยสูงกว่าประเทศคู่แข่ง ราคายางพาราที่ลดลงจากการชะลอคำสั่งซื้อของจีน การส่งออกผลิตภัณฑ์ปิโตรเลียม ที่ชะลอลงตามราคาน้ำมันในตลาดโลก” นายเมธี กล่าว
นายเมธี กล่าวว่า แม้ภาคการส่งออกจะหดตัว แต่ภาคการท่องเที่ยวและอุปสงค์ในประเทศยังขยายตัวได้ต่อเนื่อง เพราะยังไม่ได้รับผลกระทบจากปัญหาการชะลอตัวของเศรษฐกิจโลก โดยจำนวนนักท่องเที่ยวเพิ่มเป็น 1.64 ล้านคน จากเดือนก่อนที่มี 1.54 ล้านคน เติบโต 10.1% จากเดือนก่อน 9.4% 
ขณะที่การบริโภคภาคเอกชนถึงจะขยายตัวชะลอลง จากที่เคยเร่งขึ้นเพราะเร่งบริโภคชดเชยช่วงน้ำท่วม แต่ก็ยังขยายตัวได้ที่ระดับ 4.4% 
อย่างไรก็ตาม เมื่อเทียบกับเดือนก่อนหน้าขยายตัวติดลบ 2.5% จากเดือนก่อนที่ขยายตัว 4.1% ซึ่งเป็นการใช้จ่ายลดลงทั้งในสินค้าคงทนและสินค้าไม่คงทน เห็นได้จากยอดจำหน่ายรถยนต์นั่งลดลงเหลือโตเพียง 84.2% จากเดือนก่อนที่โตถึง 137.5% ยอดจำหน่ายรถจักรยานยนต์ที่ขยายตัวติดลบ 3.5% จากเดือนก่อนที่ขยายตัว 14.5% และยอดนำเข้าสินค้าเพื่อการอุปโภคบริโภคที่ลดลงเหลือ 7.9% จากเดือนก่อนที่ขยายตัว 17.9% 
ภาคการลงทุนภาคเอกชนยังขยายตัวดีที่ 18.3% เมื่อเทียบกับระยะเดียวกันปีก่อน ซึ่งสวนใหญ่เป็นการลงทุนกับการใช้จ่ายในประเทศมากกว่าลงทุนผลิตเพื่อส่งออก 
ทั้งนี้ เมื่อพิจารณาจากความเชื่อมั่นของนักธุรกิจยังคงอยู่ในเกณฑ์ดีที่ระดับ 51.5 จุด และความเชื่อมั่นในระยะ 3 เดือนข้างหน้าอยู่ที่ระดับ 54.8 จุด